Document ID: 31995R2945

Komisjoni määrus (EÜ) nr 2945/95,
20. detsember 1995,
millega muudetakse määrust (EMÜ) nr 2807/83, milles sätestatakse liikmesriikide kalasaaki käsitleva teabe registreerimise üksikasjalikud eeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. oktoobri 1993. aasta määrust (EMÜ) nr 2847/93 ühise kalanduspoliitika suhtes rakendatava kontrollisüsteemi loomise kohta, [1] viimati muudetud nõukogu määrusega (EÜ) nr 2870/95, [2] eriti selle artikli 19e lõiget 5,
ning arvestades, et:
võimaldamaks rakendada teatavate ühenduse kalastuspiirkondade ja kalavarudega seotud püügikoormuse korraldust käsitleva nõukogu 27. märtsi 1995. aasta määruses (EÜ) nr 685/95 [3] osutatud püügikoormuse korraldussüsteemi, tuleks vastavalt määruse (EMÜ) nr 2847/93 artikli 19e lõikele 5 sätestada püügikoormusega seotud andmete püügipäevikusse kandmise üksikasjalikud eeskirjad;
kui kalastusloa saanud laev läbib püügipiirkonna seal kala püüdmata, tuleb see informatsioon kanda püügipäevikusse;
seetõttu tuleks enne uue püügipäeviku kasutuselevõtmist täiendada ajutise meetmena sätteid, mis käsitlevad asjaomaste andmete kandmist olemasolevasse püügipäevikusse nende laevade kaptenite puhul, kes peavad märkima oma püügikoormuse mingis kalapüügipiirkonnas alates 1. jaanuarist 1996;
kui kaptenid edastavad laeva liikumist käsitlevad teated pädevatele asutustele raadio teel, tehakse seda sellise raadiojaama kaudu, mis on kantud komisjoni kinnitatud raadiojaamade nimistusse;
hõlbustamaks teleksi-, faksi-, telefoni- ning raadioteadete edastamist järelevalve eest vastutavatele asutustele, tuleb koostada selliste asutuste loetelu koos nende teleksi-, telefoni- ja faksinumbritega;
käesoleva määrusega ettenähtud meetmed on kooskõlas kalanduse ja akvakultuuri korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesolevaga muudetakse komisjoni määrust (EMÜ) nr 2807/83 [4] järgmiselt.
1. Artikli 1 järele lisatakse artikkel 1a:
"Artikkel 1a
1. Ühenduse nende kalalaevade kaptenid, mis on saanud loa püüda kala nõukogu määruse (EÜ) nr 685/95 [5] artiklis 1 kindlaksmääratud piirkondades, edaspidi kalastusvööndites, kannavad nõukogu määruse (EMÜ) nr 2847/93 [6] artiklis 19e osutatud andmed oma püügipäevikusse vastavalt I lisas esitatud näidisele.
2. Kui ühenduse kalalaevade kaptenid ületavad kalastusvööndi, kus neil on luba kala püüda, seal kala püüdmata, märgivad nad püügipäevikusse kõnealusesse vööndisse saabumise ja sealt lahkumise kuupäeva ning kellaaja.
3. Kanne tehakse vastavalt IVa lisas sätestatud juhtnööridele."
2. Artikli 3 järele lisatakse artikkel 3a:
"Artikkel 3a
Kui kalalaeva kapten edastab vastavalt määruse (EÜ) nr 2847/93 artiklile 19c püügikoormust käsitleva teate raadio teel, toimub see mõne VIIIa lisas loetletud raadiojaama kaudu.
Artikli 19c lõike 1 teises taandes osutatud pädevate asutuste nimed, aadressid ning teleksi-, telefoni- ja faksinumbrid on esitatud VIIIb lisas."
3. Käesoleva määruse I lisa lisatakse IVa lisana.
4. Käesoleva määruse II lisa lisatakse VIa lisana.
5. Käesoleva määruse III lisa lisatakse VIIIa lisana.
6. Käesoleva määruse IV lisa lisatakse VIIIb lisana.
Artikkel 2
Käesolev määrus jõustub 1. jaanuaril 1996.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. detsember 1995

Labels: 12
18
6